Verdagte in hof na dwaalkoeël nóg 'n kind in PE tref | Netwerk24
Deur Cara-Lee Dorfling 07 Oktober 2019 13:01
Terwyl 'n 20-jarige man Maandag vir die skietdood van 'n sesjarige meisie in die hof sal verskyn, het die polisie in Port Elizabeth met 'n soektog begin na die skieters wat 'n vyfjarige seun in die stad se noordelike voorstede raakgeskiet het.
Jay-Linn Jantjies (6)
Jay-Linn Jantjies (6) is op 23 September voor haar ouerhuis in Kobusweg in die bendegeteisterde Helenvale in Port Elizabeth deur 'n dwaalkoeël in die kop getref. Sy is die afgelope Vrydagaand in die hospitaal dood.
'n Man wat Donderdag in Deverellweg, sowat 450 m van Kobusweg, in verband met Jay-Linn se skietdood aangekeer is, sal na verwagting Maandag in die plaaslike landdroshof verskyn.
Intussen is nog 'n kind Sondagmiddag geskiet. In dié geval is 'n vyfjarige seuntjie omstreeks 17:30 raakgeskiet terwyl twee mans op 'n 35-jarige man in Terblancheweg in Gelvandale geskiet het.
Kol. Priscilla Naidu, polisiewoordvoerder, sê volgens hul inligting het die kind naby die 35-jarige man gestaan toe die skote klap. Die seuntjie is in die maag getref en die man in sy heup.
Die skieters het in 'n wit Hyundai-motor weggejaag.
Naidu sê die motief vir die aanval is nog onduidelik, maar het bygevoeg die 35-jarige man het moontlik bande met 'n bende in die omgewing.
Albei slagoffers is in die hospitaal opgeneem en twee sake van poging tot moord word ondersoek.
Enigeen met inligting kan kol. Mike Grobler by 082 442 1825 bel, of die Gelvandale-polisiekantoor by 041 402 2018. Alle inligting sal vertroulik hanteer word.